Efter en tæt indledning tog Aalborg Håndbold fuldstændig pynten af GOG i anden halvleg i søndagens topbrag i Herre Håndbold Ligaen. Aalborg Håndbold slog de forsvarende DM-vindere med 35-29. Indtil dagens kamp var GOG ellers ubesejret i landets bedste herrehåndboldrække. Fem kampe og fem sejre. Søndag ventede der dog fynboerne hård modstand. I juni vandt GOG DM-titlen foran Aalborg Håndbold, men nordjyderne fik revanche i Super Cuppen i august, da de vandt med fem mål. Ingen hold havde til dagens kamp tænkt sig at gå fra banen som tabere. Det var tydeligt at se. Derfor var de 4000 tilskuere på GOG's hjemmebane også vidne til en tæt første halvleg. Ved pausen stod der helt lige. 15-15. Intensiteten faldt på ingen måde i anden halvleg, og det betød også, at dommerparret måtte uddele adskillige to minutters udvisninger. Gade stepper op Aalborg-keeperen Simon Gade skulle dog vise sig at spille en nøglerolle i anden halvleg. End ikke et hårdt skud slynget af sted af GOG's playmaker Morten Olsen, kunne slå sidsteskansen ud. Dét til trods for bolden ramte Aalborg-keeperen direkte i hovedet. Generelt var GOG utilfredse med flere kendelser i løbet af kampen. Holdets træner Nicolej Krickau blev udvist for protester, og efterhånden begyndte troen på point at sive ud af hjemmeholdet. Særligt Lukas Sandell havde fynboerne svært ved at sætte en stopper for, og med syv mål blev svenskeren Aalborgs topscorer. Slutteligt vandt det nordjyske hold 35-29. Sejren betyder, at Aalborg rykker forbi både GOG og Kolding. Holdet er nu nummer et i herrernes håndboldliga med 11 point. De to forfølgere har begge ti point.

Opsummering:
Aalborg Håndbold satte en stopper for imponerende GOG-stime med en 35-29-sejr.